איתי פינקי

ביוגרפיה

איתי פינקי (Pinki) נולד בשם איתי פינקיאל (Finkiel) לזוג הורים ארגנטינאים וגדל ברמת השרון. הוא נחשף לראשונה לעולם הקסמים בגיל 10, כאשר סבו הביא לו מארגנטינה ספר קסמים ששאב אותו בנקל. בגיל 14 כבר החל להופיע, כאשר אימו שעוסקת בחינוך מוזיקלי לגיל הרך החלה לסדר לו הופעות בגני ילדים ובעיריות. בגיל 17, בעודו מחפש במה שתאפשר לו, כאמן לא-מוכר בתחילת דרכו, להופיע גם בפני מבוגרים, התחיל פינקי להופיע במועדוני סטנד-אפ ברחבי הארץ בתור קוסם שמשלב קטעי הומור ובדיחות. במהלך שירותו בצה"ל בחיל מודיעין החל להופיע גם באירועים פרטיים ועסקיים.

סטנד-אפ מג'יק

בשנת 2010, כאשר היה בן 25, נסע איתי פינקי לביקור בלאס וגאס, ארצות הברית, שם נחשף לאמנים שמשלבים את שני העולמות: סטנד-אפ וקסמים, בראשם זוג הקוסמים פן וטלר ואמן הסטנד-אפ מג'יק הוותיק מק קינג . משנוכח כי ניתן לשלב בין שני התחומים, החליט פינקי להביא את הז'אנר הייחודי לארץ והפך לאמן הראשון שיצר מופע סטנד-אפ מג'יק מקורי בישראל – מופע קסמים בו שילב קטעי סטנד-אפ מקוריים משלו.
כיום, פינקי מופיע באופן קבוע בכנסים, תערוכות ואירועים פרטיים ועסקיים בארץ ובעולם. בין עיקרי פעילותו הוא מלווה חברות ישראליות מובילות, כמו אמדוקס וסייברארק, כמנחה הכנסים (באנגלית מוכר בשם MC או "Maser of ceremonies") שהן מארגנות. כמו כן, הוא מופיע באופן קבוע במועדון הסטנד-אפ סטנד-אפ פקטורי (Stand Up Factory) בתל אביב, במסגרת מרתון אמני הבית של המועדון, לצד אורי חזקיה, עפר שכטר, ארז שלם, שגיב פרידמן, יונתן ברק ואמנים נוספים.
בשנת 2019 יצא פינקי בסיבוב הופעות ארצי עם המופע החדש שלו - "סטנד-אפ מג'יק"

ליל המכשפים

במאי 2014 יזם פינקי, לצד היזם דרור ליוור, את המופע המצליח SORCERERS NIGHT (בתרגום חופשי: "ליל המכשפים") - מופע בידור וקסמים בתל אביב שמיועד בעיקר לתיירים ומתבצע כולו בשפה האנגלית. המופע רץ אחת לשבוע, גם בימים אלו; ומשלב ארוחת ערב ("Dinner Show") לצד 3–4 הופעות של קוסמים ואמני טלפתיה ישראלים. איתי פינקי הוא היזם ומנהל המופע, ועל כן הוא זה שמבצע את הופעת הסגירה כמעט בכל שבוע.
נכון ל-2019, "ליל המכשפים" מדורג כמופע הטוב ביותר בישראל על פי אתר TripAdvisor.

קמפיינים מסחריים

בסוף שנת 2014 נבחר איתי פינקי לפרזנטור בקמפיין השקה דיגיטלי של מוצרי מותג הטיפוח אקס (AXE), מבית יוניליוור (UNILEVER). הקמפיין כלל סדרת סרטונים שהופצה ברשתות החברתיות, בהם פינקי הדגים על עוברי אורח אקראיים קטעי קסמים וטלפתיה.
בשנת 2016 נבחר לפרזנטור בקמפיין דיגיטלי לשיווק מכשירי הסלולר של המותג מייזו (MEIZU) מטעם רשת באג (Bug), המשווקת הבלעדית של המותג בישראל. הקמפיין הופץ ברשתות החברתיות תחת הסלוגן "הוא קוסם" וכלל סדרת סרטוני מצלמה נסתרת שצולמו בחנויות באג. פינקי הוצב כאחד מעובדי החנות והדגים את יכולות המכשיר באמצעות קטעי טלפתיה וקסמים על לקוחות אקראיים.
בשנת 2018 נבחר לפרזנטור בקמפיין דיגיטלי של חברת הסטרט-אפ HERE MOBILITY. הקמפיין צולם והופץ באירופה וכלל סרטונים שצולמו באיזורים שונים ברחבי לונדון בהם איתי פינקי יצר קטעי טלפתיה תוך שילוב אלמנטים מעולם התחבורה הציבורית.

טלוויזיה

הופעתו הראשונה של פינקי בטלוויזיה הייתה בשנת 2012 בעונה הראשונה של תוכנית הקסמים "מי יפיל את המאסטר", בהנחייתו של אלי יצפאן בערוץ 2. פינקי היה בין הבודדים שהצליחו להפיל את המאסטר מקס מייבן (Max Maven) ועלה לפרק הגמר.
בעקבות השתתפותו בתוכנית, הוזמן פינקי להתארח במגוון תוכניות טלוויזיה נוספות, ביניהן קיבל פינה קבועה בתוכנית הלייפסטייל "לחיות טוב" בהנחיית קובי מחט וקארין מגריזו ובהמשך בהנחיית סופי צדקה וענת הראל.

פעילות בינלאומית

בשנת 2014 קיים איתי פינקי שתי הופעות בעיר סופיה שבבולגריה ובעקבותיהן הוזמן לראיונות בעיתונות ובטלוויזיה הבולגרית אודות ז'אנר הסטנד אפ מג'יק:
כתבת שער בת ארבעה עמודים שפורסמה בגיליון נובמבר 2014 של מגזין "שמונה" (בבולגרית:СПИСАНИЕ OCEM; באנגלית: Magazine eight) והועלתה לאתר המגזין בינואר 2015, מגזין בולגרי פופולרי בנושאי מדע ותרבות.
כמו כן, הוזמן להתארח בערוץ bTV (הערוץ הפרטי הראשון בפריסה ארצית שהוקם בבולגריה; בבולגרית: бтв) במסגרת תוכנית הטלוויזיה cool t, תוכנית לייפסטייל פופולרית בהנחיית השחקנית ואשת הטלוויזיה פטיה דיקובה (באנגלית: Petya Dikova; בבולגרית: Петя Дикова).
בשנת 2015 הוזמן על ידי שגרירות ישראל בבריסל להופיע בפני שגרירים ופוליטיקאים, וכן הוזמן לאירוע גיוס תרומות בוושינגטון DC מטעם ארגון IAC בשיתוף ארגון הבית הישראלי, ארגון FIDF ובית חב"ד.